《宿河上岭入夜风雨大作》
明代·程敏政

辞家已三日，夜泊苍山矶。遥看月仰瓦，星斗何依稀。

玄云忽四月，黯尔灯无辉。孤眠觉有异，起坐披裳衣。

长风挟雷电，雨若天瓢挥。万响凛不测，势恐孤篷飞。

船头屡低昂，知是江波肥。移床避罅漏，客心转凄危。

古云行路难，此语良不非。悄然百忧集，君父难两违。

裁诗记所遭，胡宁不怀归。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。